CELEX: 32022D0983
Language: lt
Date: 1655424000000
Title: Tarybos sprendimas (ES) 2022/983 2022 m. birželio 17 d. dėl pozicijos, kurios Europos Sąjungos vardu turi būti laikomasi Pasaulio muitinių organizacijos taryboje, dėl Suderintos sistemos komiteto darbo reglamento pakeitimų projekto patvirtinimo

2022 6 24   
               
               
                  LT
               
               
                  Europos Sąjungos oficialusis leidinys
               
               
                  L 167/100
               
            
         TARYBOS SPRENDIMAS (ES) 2022/983
         2022 m. birželio 17 d.
         dėl pozicijos, kurios Europos Sąjungos vardu turi būti laikomasi Pasaulio muitinių organizacijos taryboje, dėl Suderintos sistemos komiteto darbo reglamento pakeitimų projekto patvirtinimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 31 straipsnį, 43 straipsnio 2 dalį ir 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Tarybos sprendimu 87/369/EEB (1) Sąjunga sudarė Tarptautinę konvenciją dėl suderintos prekių aprašymo ir kodavimo sistemos (toliau – Konvencija) ir Konvencija įsigaliojo 1988 m. sausio 1 d.;
                  
               
                     (2)
                  
                  
                     pagal Konvencijos 6 straipsnio 6 dalį, Suderintos sistemos komitetas (toliau – SS komitetas) turi parengti savo darbo reglamentą, kuris priimamas ne mažiau kaip dviejų trečdalių jo narių balsų sprendimu. Taip parengtą darbo reglamentą turi patvirtinti Pasaulio muitinių organizacijos (PMO) taryba;
                  
               
                     (3)
                  
                  
                     tikimasi, kad PMO taryba SS komiteto darbo reglamento pakeitimų projektą patvirtins birželio mėn. sesijose (2022 m. birželio 23–25 d. 139-ojoje ir 140-ojoje sesijose). Toks pakeitimų projektas turi būti patvirtintas remiantis SS komiteto parengtu ir per jo 64-ąją sesiją (2019 m. rugsėjo 18–27 d.) ir 68-ąją sesiją (2021 m. rugsėjo 6–28 d.) baigtu svarstyti pasiūlymu. Pakeitimai turi įsigalioti, kai bus priimti;
                  
               
                     (4)
                  
                  
                     labai svarbu, kad SS komitetas sprendimus priimtų skaidriai ir veiksmingai ir kad tokiems sprendimams kuo labiau pritartų SS komiteto nariai;
                  
               
                     (5)
                  
                  
                     kadangi SS komiteto darbo reglamento pakeitimų projektą turi patvirtinti PMO taryba, tikslinga nustatyti poziciją, kurios PMO taryboje turi būti laikomasi Sąjungos vardu, nes patvirtintas iš dalies pakeistas darbo reglamentas Sąjungai turės teisinę galią ir gali paveikti Sąjungos teisės aktų, visų pirma Tarybos reglamento (EEB) Nr. 2658/87 (2) I priedo, turinį;
                  
               
                     (6)
                  
                  
                     Sąjungos pozicija turėtų būti pritarti SS komiteto darbo reglamento pakeitimo projektui ir visiems neesminiams redakcinio ar lingvistinio pobūdžio pakeitimams, kurie gali būti laikomi būtinais,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Pozicija, kurios Sąjungos vardu turi būti laikomasi 2022 m. birželio mėn. vyksiančiose Pasaulio muitinių organizacijos (PMO) tarybos sesijose, yra pritarti šio sprendimo priede išdėstytam SS komiteto darbo reglamento pakeitimų projektui.
            
            
               2.   Neesminiams 1 dalyje nurodyto pakeitimų projekto redakcinio ar lingvistinio pobūdžio pakeitimams PMO Taryboje Sąjungos atstovai, atsižvelgdami į būsimų PMO tarybos sesijų eigą, konsultuodamiesi su valstybėmis narėmis arba derindami veiksmus vietoje vykstančiuose koordinaciniuose posėdžiuose, gali pritarti be tolesnio Tarybos sprendimo.
            
         
         
            2 straipsnis
            Šis sprendimas įsigalioja jo priėmimo dieną.
         
         
            Priimta Liuksemburge 2022 m. birželio 17 d.
            
               
                  Tarybos vardu
               
               
                  Pirmininkas
               
               B. LE MAIRE
            
         
         
            (1)  1987 m. balandžio 7 d. Tarybos sprendimas 87/369/EEB dėl Tarptautinės suderintos prekių aprašymo ir kodavimo sistemos konvencijos bei konvencijos dalinio pakeitimo protokolo sudarymo (OL L 198, 1987 7 20, p. 1).
         
            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
      
      
         
            PRIEDAS
            SUDERINTOS SISTEMOS KOMITETO DARBO REGLAMENTO PAKEITIMŲ PROJEKTAS
            1.   Darbo reglamento 19 taisyklės pakeitimų projektas:
            
                        Trečia dalis
                     
                     
                        Sprendimai dėl Konvencijos pakeitimų priimami ne mažiau kaip dviejų trečdalių balsavusių komiteto narių balsų dauguma. Tačiau, jei yra du ar daugiau pakeitimo variantų, komitetas pirmiausia taiko balsavimo etapais procedūrą, kaip nurodyta toliau, pagal paprastos daugumos balsavimo procedūras, kad variantų būtų sumažinta iki vieno. Kai lieka vienas pakeitimo variantas, pagal dviejų trečdalių balsų daugumos taisyklę surengiamas galutinis balsavimas dėl to, ar pakeitimui pritarti, ar jį atmesti.
                     
                  
                        Ketvirta dalis
                     
                     
                        Kiti sprendimai priimami paprasta balsavusių komiteto narių balsų dauguma (daugiau kaip 50 % balsų). Jei yra daugiau kaip du variantai ir nė vienas iš jų nesurinko daugiau kaip 50 % balsavusių komiteto narių balsų, balsuojama paprasta balsų dauguma taikant balsavimo etapais procedūrą, pagal kurią variantų skaičius mažinamas atmetant mažiausiai balsų surinkusį variantą, kol daugiausia balsų gavęs variantas surenka daugiau kaip 50 % balsavusių komiteto narių balsų.
                     
                  2.   Darbo reglamento 20 taisyklės pakeitimų projektas:
            
                        Pranešimai Generaliniam sekretoriui dėl bet kokio klausimo perdavimo Tarybai arba komitetui pakartotinai nagrinėti pagal Konvencijos 8 straipsnio 2 dalį ir Tarybos sprendimą Nr. 298 negali būti teikiami iki kitos dienos po komiteto sesijos pabaigos, tačiau turi būti pateikti iki antro mėnesio, einančio po mėnesio, kurį ta sesija buvo baigta, pabaigos. Pranešimas laikomas pateiktu per tą laikotarpį, jeigu Generalinis sekretorius jį gavo iki paskutinės laikotarpio dienos 24.00 val. (Briuselio laiku).
                        Pagal Tarybos sprendimą Nr. 298 Generalinis sekretorius susitariančiosios šalies prašymu komitetui gali tiesiogiai grąžinti pakartotinai nagrinėti klausimus, kylančius pagal Konvencijos 8 straipsnio 2 dalį, su sąlyga, kad prašymas raštu pateikiamas per pirmesnėje dalyje nurodytą laikotarpį. Tuomet Generalinis sekretorius klausimą įtraukia į kitos komiteto sesijos darbotvarkę, kad jis būtų iš naujo išnagrinėtas.
                        Jei iš skirtingų susitariančiųjų šalių gaunami prašymai, susiję su tuo pačiu klausimu, perduoti tą klausimą nagrinėti ir Tarybai, ir komitetui, arba jei susitariančioji šalis nenurodo, ar klausimas turėtų būti perduotas Tarybai, ar tiesiogiai komitetui, klausimas perduodamas Tarybai. Generalinis sekretorius visas susitariančiąsias šalis informuoja apie prašymo perduoti klausimą Tarybai arba komitetui gavimą.
                        Susitariančioji šalis, pateikusi prašymą perduoti klausimą nagrinėti Tarybai arba komitetui, gali bet kuriuo metu savo prašymą atsiimti iki klausimo nagrinėjimo Taryboje arba pakartotinio nagrinėjimo komitete. Tačiau komitetas klausimą nagrinės, jei jį perdavė Taryba. Jei susitariančioji šalis prašymą atsiima, pirminis komiteto sprendimas laikomas patvirtintu, išskyrus atvejus, kai nagrinėjamas kitos susitariančiosios šalies prašymas dėl to paties klausimo. Generalinis sekretorius susitariančiosioms šalims praneša apie prašymo atsiėmimą.
                        Kai pagal Konvencijos 8 straipsnio 3 dalies nuostatas ir Tarybos sprendimą Nr. 298 bet kuris klausimas visiškai ar iš dalies perduodamas komitetui pakartotinai nagrinėti, susitariančioji šalis, paprašiusi, kad klausimas būtų pakartotinai nagrinėjamas, ne vėliau kaip likus 60 dienų iki kitos komiteto sesijos pradžios Generaliniam sekretoriui pateikia raštą, kuriame išdėstytos prašymo pakartotinai nagrinėti priežastys ir klausimo sprendimo pasiūlymai. Generalinis sekretorius šį pranešimą išplatina kitoms susitariančiosioms šalims.